Jean-Auguste Marc
De Jean-Auguste Marc, gebuer den 12. Juli 1818 zu Metz, gestuerwen den 19. Mee 1886 zu Suresnes bei Paräis, war e franséische Moler, Zeechner a Journalist.

Säi Liewen 
Nodeem hien eng Zäit laang zu Metz an enger Veterinärsschoul war, koum hien op Lëtzebuerg fir Zeechnen ze léieren. Hie gouf 1839 Maître de dessin am Progymnase royal grand-ducal zu Dikrech, ass awer nëmmen e puer Méint do bliwwen, well hie méi eng héich Pai gefrot huet, déi d'Dikrecher Régence him awer net bezuele konnt.

1840 ass hien zeréck a Frankräich gaangen, wou hien zu Paräis Schüler am Atelier vum Paul Delaroche gouf.

Bei der Wochenzäitschrëft L'Illustration gouf hien artisteschen a literaresche Mataarbechter a méi spéit, vun 1860 bis zu sengem Doud, Direkter vun där Zäitschrëft. Säin Nofollger als Direkter gouf säi Jong Lucien Marc, deen 1845 zu Dikrech gebuer gi war.

A senger Zäit zu Paräis huet de Jean-Auguste Marc de Jean-Pierre Pescatore kenne geléiert an huet fir hien eng Vue vun deem sengem Schlass, dem Château de La Celle-Saint-Cloud gemoolt.

1884 war de Marc Member am Jury fir d'Monument vum Wëllem um Knuedler ze realiséieren. Hien huet och d'Relieffer vum Monument gezeechent, déi duerno vum Antonin Mercié sculptéiert goufen.

Wierker 
 1837: Hôtel de Ville de Luxembourg, Sammlung vum Nationalmusée fir Geschicht a Konscht
 1852: Leçon de musique, Sammlung vun der Stad Lëtzebuerg
 Ingeborg Starck
 Le prince de Melternich-Wineburg, musée national du château de Compiègne
 Urbain Ratazzi, musée national du château de Compiègne
 Victor Emmanuel, musée national du château de Compiègne
 Miani, musée national du château de Compiègne
 Notre Dame de Paris, musée national Magnin de Dijon
 Humboldt, musée national du château de Compiègne
 Le docteur Bonnet, musée national du château de Compiègne
 Le prince Couza, musée national du château de Compiègne

Literatur 
 Georges Schmitt, 1954-1955. Quelques aspects de la peinture luxembourgeoise (Farde 1), Édition Art à l'école

 Association des professeurs d'éducation artistique de l'enseignement secondaire et supérieur. Regard sur deux siècles de création et d'éducation artistiques au Luxembourg . Luxembourg: Imprimerie Saint-Paul, 1987 S.84-85 ISBN 2-87963-000-2

Um Spaweck 

 Biografie vum Jean-Auguste Marc op der Websäit vun der Zäitschrëft L'Illustration, gekuckt den 12. Februar 2017

Gebuer 1818
Franséisch Moler
Franséisch Journalisten
Gestuerwen 1886